Diaľnica A5 (Nemecko)

Diaľnica A5 () je 440 kilometrov dlhá diaľnica v nemeckých spolkových krajinách Hessensko a Bádensko-Württembersko. Začína v križovatke s diaľnicou A7 pri Hattenbachu a smeruje na juhozápad cez Frankfurt nad Mohanom, Darmstadt, Karlsruhe, Baden-Baden a Neuenburg až na švajčiarsku štátnu hranicu pri Bazileji.

Priebeh trasy 

Diaľnica A5 sa začína v diaľničnej križovatke Hattenbacher Dreieck, ktorá je rozštepového tvaru a kde sa napája na diaľnicu A7, ktorá pretína Nemecko v jeho približnom poludníkovom strede v severojužnom smere. Odtiaľ vedie na juhozápad okolo mesta Alsfeld, kde sa v budúcnosti bude nachádzať križovatka Ohmtaldreieck s A49. Ďalej nasleduje mesto Reiskirchen a križovatka Reiskirchener Dreieck, kde sa na A5 napája diaľnica A480. Niekoľko kilometrov južnejšie leží ďalšia križovatka Gambacher Kreuz, kde sa križuje s A45 vedúcou do Dortmundu.

Diaľnica A5 následne prichádza do aglomerácie mesta Frankfurt nad Mohanom, kde sa v rýchlom slede križuje s A661, A66, A48 a A3. Ďalej nasleduje mesto Darmstadt a križovatky s A672 a A67 a mesto Heidelberg, kde sú križovania s A659 a A656. Neďaleko odtiaľ sa pri meste Walldorf nachádza štvorlístková križovatka Kreuz Walldorf, kde sa A5 križuje s diaľnicou A6, ktorá vedie do Norimbergu a na českú štátnu hranicu. Ďalej nasleduje mesto Karlsruhe pri ktorom sa nachádza križovatka s A8, ktorá vedie do Mníchova a na rakúsku štátnu hranicu.

Diaľnica sa následne dostáva do blízkosti francúzskej štátnej hranice, ktorú kopíruje až do konca svojej trasy. V tejto časti sa nachádzajú ešte dve diaľničné križovatky - Dreieck Neuenburg s A862 a Dreieck Weil am Rhein s A98. Pri meste Weil am Rhein diaľnica dosahuje švajčiarsku hranicu a nadväzuje na ňu tamojšia diaľnica A2.

Diaľnica A5 prechádza po trasách viacerých európskych ciest, ich prehľad ponúka nasledujúca tabuľka:

Diaľničné križovatky 

Nasledujúca tabuľka ponúka prehľad diaľničných križovatiek na A5:

História 

Výstavba diaľnice sa začala na úseku Frankfurt-Darmstadt dňa 23. septembra 1933 za účasti vtedajšieho kancelára Adolfa Hitlera. V tom čase išlo o plánovanú vysokokapacitnú severojužnú cestu HaFraBa, ktorá mala smerovať z Hamburgu cez Frankfurt až do Bazileja. Tento úsek otvorili po takmer dvoch rokoch výstavby v máji 1935. Medzitým bol preradený do siete nemeckých ríšskych diaľnic. Diaľnica A5 však nie je najstaršou v krajine - tento primát nesie súčasná A555 medzi Kolínom a Bonnom otvorená v roku 1932.

Diaľnica A5 bol v minulosti súčasťou ťahu HafraBa, no neskôr bola severná časť vedúca od dánskej hranice pri Flensburgu po križovatku Hattenbacher Dreieck preradená ku A7, ktorá ďalej vedie až ku rakúskym hraniciam pri obci Kempten in Allgäu.

Výstavba A5 po otvorení úseku Frankfurt-Darmstadt utíchla a obnovená bola až začiatkom 50. rokov. V roku 1955 otvorili úsek Ettlingen-Bruchhausen, o rok neskôr aj Bruchhausen-Baden-Baden a v roku 1958 aj úsek Baden-Baden Bühl. V roku 1959 potom nasledovalo otvorenie úsekov Bühl-Achern a Müllheim/Neuenburg–Märkt, nasledujúci rok sprejazdnili úsek Achern-Offenburg, v roku 1961 Offenburg–Riegel a Freiburg-Süd–Müllheim/Neuenburg a v roku 1963 aj úsek Märkt-Weil am Rhein. Výstavba diaľnice bola zavŕšená 14. júna 1980, keď bol sprevádzkovaný úsek Weil am Rhein-hranica vrátane hraničného priechodu a jeho technického vybavenia.

V roku 1968 došlo k čiastočnej zmene trasy diaľnice medzi Frankfurtom a Heidelbergom. Pôvodná ríšska diaľnica a aj neskôr vybudovaný úsek po Heidelberg boli nahradené novým súbežným úsekom a preradené ku diaľniciam A67 a A6.

Iné projekty

Externé odkazy 
 Zoznam výjazdov, križovatiek, odpočívadiel a iných objektov

5